Diskuterte Iran og Syria på G8-møte
Møtet ble åpnet fredag kveld lokal tid på president Barack Obamas landsted Camp David. Middagen var satt av til sikkerhetspolitiske spørsmål, og lederne for G8-landene var blant annet enige om at Iran må vise større åpenhet rundt sitt atomprogram, ifølge en amerikansk tjenestemann med kjennskap til samtalene. Stats- og regjeringssjefene fra Storbritannia, Canada, Frankrike, Tyskland, Italia, Japan, Russland og USA deltar på møtet, i tillegg til representanter for EU. Den økonomiske krisen i eurosonen blir et av de viktigste temaene når toppmøtet fortsetter lørdag. Både Obama, Frankrikes nye president François Hollande og flere av de andre G8-lederne har i det siste tatt til orde for nye tiltak som kan skape økonomisk vekst i eurosonen. Dermed kan Tysklands Angela Merkel bli stående ganske alene med sitt forsvar av den strenge sparepolitikken som skal få budsjettene til de europeiske landene i balanse.
Situasjonen i Syria og Irans atomprogram sto på menyen under middagen som markerte åpningen av G8-møtet i USA.